Umferðin í desember á Hringveginum dróst saman um eitt prósent miðað við umferðina í desember árið áður . Í heild jókst umferðin á Hringvegi árið 2019 um 2,4 prósent sem er mun minni aukning en undanfarin ár þegar umferðin hefur aukist árlega um þetta 5 - 14 prósent . Eftir því sem fram kemur í tölum frá Vegagerðinni dróst umferðin í nýliðnum desember saman um 1% miðað við árið þar á undan , yfir 16 lykilteljara á Hringvegi . Mest dróst umferðin saman um Norðurland eða um 8,2% . Umferðin jókst hins vegar aðeins í tveimur landssvæðum eða yfir teljara á og í grennd við höfuðborgarsvæðið en þar jókst umferðin um 1,4% og um Vesturland um 0,2% . Trúlega stafar þessi samdráttur af , að stórum hluta , vondu veðri í desember á síðasta ári . Þegar árið liggur fyrir þá mældist samdráttur í þremur mánuðum , miðað við árið á undan , eða í mars , september og desember . Mest jókst umferðin í febrúar eða um 15,8% en mestur samdráttur varð í mars eða 4,1% samdráttur . Þegar árið er gert upp í heild hefur umferðin um lykilsniðin 16 aukist um 2,4% . Samdráttur varð á tveimur landssvæðum eða um Austurland 2,3% og Suðurland 1,5% . Mest jókst umferðin , hins vegar , um Vesturland eða um 5,2% . Eins og vænta mátti var mest ekið á föstudögum en minnst á þriðjudögum . Umferðin jókst alla vikudaga miðað við árið á undan , hlutfallslega mest á sunnudögum eða 4,3% en minnst á miðvikudögum eða 0,9% .